**Til:**

Birgitte Dember (BD), formand

Elisabet Sinding (ES)

Torben Søbirk (TS)

John Torp Andersen, (JA)

Per Transø, (PT)næstformand

Eric Tingleff(ET)

Claus Walther (CW)

Maria Buddig Bylinska (MABY)

**Info:**

Thomas Bille, socialdirektør i Gentofte Kommune

Kirsten Hansen-Nord

RSM plus, Lise Foss Nielsen

**Fra:**

Eric Tingleff (ET)

Charlottenlund, den 30.september 2015.

**Referat af Fællescenterbestyrelsesmøde nr. F3-2015**

Hermed udsendes referat af Fællescenterbestyrelsesmøde afholdt tirsdag den 29. september 2015 kl. 16.30 i Strandlunds Dagligstue.

# Dagsorden

1. Godkendelse af referat nr. F2-2015.
2. Orientering fra formand og forretningsfører.
3. Brug af sprøjtemidler på Strandlund.
4. Skiltning på Strandlund.
5. Deltagelse af bestyrelsesmedlemmer fra ejer- og kollektivbestyrelserne, uden stemme- og taleret.
6. Svømmehallens driftsøkonomi. Opgørelse medsendes. Drøftes og gennemgås på mødet.
7. Økonomisk opfølgning på budget 2015 efter de første 8 måneders forbrug. Der medsendes økonomirapport med kommentarer, der gennemgås på mødet.
8. Budget 2016 – 2018. Budgetforslag medsendes.
9. Fastsættelse af næste møde.
10. Eventuelt.

BD bød velkommen til mødet.

**1. Godkendelse af referat nr. F2-2015.**

Referatet blev godkendt. PT ønsker fremover referaterne behandlet efter vedtægternes regler, hvilket betyder, at referatet efter godkendelse af BD (formanden) udsendes til bestyrelsen. Godkendelsen af referatet sker først på kommende bestyrelsesmøde – under punktet – godkendelse af referat fra sidste møde, hvor eventuelle bemærkninger bliver tilført referatet. ES og TS ønsker fortsættelse af nuværende ordning, hvor referatet rundsendes til bestyrelsesmedlemmernes kommentarer og rettelser – hvorefter det godkendes og udsendes.

BD konkluderede, at vedtægternes regler skal følges, hvilket herefter blev godkendt.

**2. Orientering fra formanden og forretningsfører**

BD henledte opmærksomheden på den netop veloverståede sensommerfest som hun synes var god og hyggelig, og med fin underholdning. (kinesisk musik).

Kystsikring ved ”Stranden” er nu planlagt, og Mærsk Fonden betaler alle udgifter forbundet med arbejdet. Den midlertidige løsning (sandsækkene) udgør kystsikring i perioden frem til næste år, hvor den nye kystsikring bliver færdig.

Højden på kystsikringen ved ”Stranden” bliver 2,20 m over niveau, hvor Strandlund ligger på 1,90 m over niveau.

ET orienterede om at der desværre ikke er noget nyt i sagen om Q – Park.

ET nævnte, at en beboer har tilbudt sin dobbeltseng til Fællescentret gæsteværelse. Den nuværende seng trænger til udskiftning. Sengen er en dobbeltseng med samme mål som nuværende i Gæsteværelset. Ud over sengen medgår 4 sæt lagener (specielle) samt top - og rulle madras. Endelig medgår 2 dyner (sammenrullet i sæk) som kan bruges som rygstøtte hvis man ønsker at sidde i sengen. Bestyrelsen takkede ja til sengen. Den vil blive opsat i Gæsteværelset så snart det bliver muligt.

**3. Brug af sprøjtemidler på Strandlund.**

Bestyrelsen drøftede brug af sprøjtemidler, og besluttede, at Strandlund i videst muligt omfang skal prøve at undgå brug af sprøjtemidler. Skal der anvendes sprøjtemidler, vil det ske med de mest miljørigtige og miljøskånsomme midler.

**4. Skiltning på Strandlund.**

Der blev udlevet et bilag over nuværende skilte ved indkørselspartiet og en skitse – forslag til ny skiltning. Per gennemgik materialet og fortalte om Ejerforeningens arbejde med sagen. Det blev besluttet at arbejde videre med skiltningen, og få gjort forslaget konkret, med prisfastsættelse og med klarhed over hvad Gentofte kommune vil betale for Vennerslunds andel af skiltningen, og tilsvarende hvad Dansk Handicap Forbund vil betale for ”Strandens” andel. Sagen vil blive genoptaget når dette materiale er tilvejebragt.

**5. Deltagelse af bestyrelsesmedlemmer fra ejer - og kollektivbestyrelserne, uden stemme – og taleret.**

TS oplyste, at punktet der var sat på dagsordenen efter ønske fra kollektivbestyrelsen, ønskes taget af dagsordenen – og dermed ikke behandlet.

**6. Svømmehallens driftsøkonomi. Opgørelse medsendes. Drøftes og gennemgås på mødet.**

ET gennemgik det medsendte bilag (økonomiske opgørelse) over svømmehallens driftsøkonomi. Driftsøkonomien udviser et ”overskud” på minimum 220.t. kr. årligt, idet de forventede indtægter er lavt skønnet, og de skønnede udgifter til varme og el er højt skønnede. De øvrige udgifter er faktuelle tal i opgørelsen. Svømmehallens driftsøkonomi anses derfor for at være ok.

**7. Økonomisk opfølgning på budget 2015 efter de første 8 måneders forbrug. Der medsendes økonomirapport med kommentarer, der gennemgås på mødet.**

ET gennemgik det udsendte materiale. TS gav udtryk for tilfredshed med det medsendte notat, der giver forklaringer på afvigelserne i økonomirapporten. Der blev stillet en række spørgsmål som blev besvaret. ES forespurgte til udgifterne til ”svampe og blå sutter” i svømmehallen, og gav udtryk for mulighederne for at opsætte ”sæbe dispensere” som alternativ til svampene – der er meget dyre. ET gav tilsagn om at undersøge og iværksætte – hvis der er god økonomi i det. Økonomien giver ikke anledning til yderligere bemærkninger. Herefter blev punktet taget til efterretning.

**8. Budget 2016 – 2018. Budgetforslag medsendes.**

ET gennemgik det udsendte budget for 2016 – 2018 – specielt budgettet for 2016. Der er sket almindelig pris – og løn fremskrivning, og budgettet er konto for konto gennemgået, og justeret i overensstemmelse med forbrug 2014 og skønnet forventet regnskab 2015.

ET henledte specielt opmærksomheden på lønbudgettet, hvor der er sket en mindre forhøjelse grundet budgetlægning af vagtordning, snerydning og lidt vikardækning – i tilfælde af fravær på områder der kræver bemanding.

Budgettet blev godkendt, idet den 10 – årige vedligeholdelsesplan gav anledning til en drøftelse om Fællescentrets meget store behov for at få tilført ekstra midler til brug for udskiftning af flere installationer i centret, der er helt nedslidte.(notat medsendt). Dette blev drøftet med henblik på at få afklaret, om der er vilje og muligheder for at optage et mindre lån i Kollektivbebyggelsen og få et ekstraordinært bidrag fra Ejerforeningen, så man en gang for alle kan få udskiftet og moderniseret de berørte installationer, så Fællescentrets drift fremover kan ”hvile i sig selv” indenfor det godkendte budget, og der bliver mulighed for at spare op til større udskiftninger mv. ET blev bemyndiget til at arbejde videre med sagen, og udarbejde konkret redegørelse for tilførsel, til brug for senere møder i de respektive bestyrelser. Der blev umiddelbart givet tilsagn til løsning, idet PT (Ejerforeningen) tager forbehold for behandling af punktet på foreningens generalforsamling.

**9. Fastsættelse af næste møde.**

Næste møde aftalt den 15. december 2015 kl. 16.30 i Dagligstuen.

**10. Eventuelt.**

PT orienterede om et brev fra en af ejerne, som har ønsket at rejse spørgsmål om interessen for at få en bevarende lokalplan indført for området Strandlund. PT oplæste brevet – og en debat efterfølgende udtrykte betænkelighed ved at blive omfattet af en sådan lokalplan. Umiddelbart er der ikke interesse fra Fællescentrets bestyrelse for at få en person fra Gentofte Kommune herned, for at forklare hvad en bevarende lokalplan går ud på.

Med venlig hilsen

På formandens vegne

Eric Tingleff